Advokaat in hof oor diefstal | Maroela Media
Adv. Azwitamisi Abraham Mulaudzi (54) het Dinsdag in die Palm Ridge-streekhof verskyn op aanklag van diefstal.
Die vereniging vir staatsadvokate en aanklaers in Suid-Afrika (Ssapsa) het Mulaudzi in Mei 2017 aangestel as 'n tesourier waar een van sy verpligtinge behels het om jaarlikse finansiële verslae in te dien, sê kapt. Ndivhuwo Mulamu, woordvoerder van die direktoraat vir prioriteitsmisdaadondersoeke (die Valke).
"Tydens die algemene jaarlikse vergaderings in 2018 en 2019 het adv. Mulaudzi glo versuim om die geouditeerde finansiële verslae in te dien, soos vereis deur Ssapsa. 'n Departementele ondersoek is van stapel gestuur en 397 ongemagtigde kontantontrekkings en transaksies tussen Junie 2017 en Oktober 2019 is gevind."
Die saak is na die Valke se eenheid in Johannesburg, wat ernstige korrupsie ondersoek, verwys vir verdere ondersoek.
"Die ondersoek het onthul dat adv. Mulaudzi, wat intussen in Desember 2020 uit die nasionale vervolgingsgesag bedank het as 'n seniorstaatsadvokaat, na bewering die ondertekenaars verander het en aansoek gedoen het vir internetbankdienste. Hy het glo sowat R316 000 van Ssapsa se bankrekening gebruik by vulstasies, restaurante en drank- en ander winkels."
'n Lasbrief is uitgereik vir sy inhegtenisneming en hy het homself vanoggend by die Johannesburgse polisiestasie oorgegee. Hy is aangekla van diefstal en het in die hof verskyn. Hy is vrygelaat op borgtog van R3 000. Die saak is tot 14 Oktober uitgestel.
Ja swaer, dis swaar swaer! Ongelooflik maar waar. Uitstekende kandidaat vir burgemeester of parlementslid.
Goeie nuus dat geregtigheid geskied, maar dis maar 'n klein vissie…… Wanneer word die GROOT visse ingekatrol?
Pragtige voorbeeld van SA se korrupte regstelsel.
SC van NVG met 'n vet pensioen . Wat 'n pragtige voorbeeld .
Hoe kan n persoon van hierdie kaliber dink dat hy gaan wegkom met so iets en dit nogals vir so skamele bedrag?